### NN 34/2025 (27.2.2025.), Zakon o izmjenama i dopunama Zakona o rodiljnim i roditeljskim potporama

Hrvatski sabor

384

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O RODILJNIM I RODITELJSKIM POTPORAMA

Proglašavam Zakon o izmjenama i dopunama Zakona o rodiljnim i roditeljskim potporama, koji je Hrvatski sabor donio na sjednici 21. veljače 2025.

Klasa: 011-02/25-02/12
 Urbroj: 71-10-01/1-25-2
 Zagreb, 24. veljače 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O RODILJNIM I RODITELJSKIM POTPORAMA

Članak 1.

U Zakonu o rodiljnim i roditeljskim potporama (»Narodne novine«, br. 152/22.) u članku 5. stavku 2. broj: »70« zamjenjuje se brojem: »114«.

Članak 2.

U članku 8. stavak 5. mijenja se i glasi:

»(5) Korisnik je, prema odredbama ovoga Zakona i pod uvjetima iz ovoga Zakona, i zaposleni ili samozaposleni udomitelj koji obavlja udomiteljstvo sukladno propisima kojima se uređuje udomiteljstvo, pod uvjetom da ima status osigurane osobe u obveznom zdravstvenom osiguranju i ako tom djetetu pruža uslugu smještaja.«.

Članak 3.

U članku 9. stavak 7. mijenja se i glasi:

»(7) Korisnik iz članka 8. stavka 5. ovoga Zakona, na temelju izvršnog rješenja nadležnog tijela o smještaju djeteta u udomiteljsku obitelj, ostvaruje pravo na vremenske potpore tijekom korištenja udomiteljskog dopusta, prava na roditeljski dopust, prava na roditeljski dopust kao prava na rad s polovicom punog radnog vremena, prava na rad s polovicom punog radnog vremena radi pojačane njege djeteta te prava na dopust ili prava na rad s polovicom punog radnog vremena za njegu djeteta s teškoćama u razvoju.«.

Članak 4.

U članku 16. stavku 1. podstavku 1. riječ: »deset« zamjenjuje se brojem: »20«, a u podstavku 2. broj: »15« zamjenjuje se brojem: »30«.

Članak 5.

U članku 21. stavku 1. iza riječi »smrti djeteta« stavlja se zarez i dodaju riječi: »a najduže do isteka osme godine od dana rođenja djeteta.«.

Stavak 2. mijenja se i glasi:

»(2) Odredba stavka 1. ovoga članka primjenjuje se i na zaposlenog i samozaposlenog oca djeteta koji u trenutku smrti djeteta koristi rodiljni ili roditeljski dopust.«.

Iza stavka 2. dodaje se stavak 3. koji glasi:

»(3) Zaposleni ili samozaposleni otac koji u slučaju rođenja mrtvog djeteta nije započeo koristiti očinski dopust ili ako dijete umre prije nego što je istekao očinski dopust ili prije nego što je započeo koristiti očinski dopust ima pravo na očinski dopust odnosno ima pravo nastaviti koristiti pravo na očinski dopust u preostalom trajanju najkasnije do isteka šest mjeseci od rođenja djeteta, s tim da pravo koristi računajući od idućeg dana od dana rođenja mrtvog djeteta odnosno od dana smrti djeteta.«.

Članak 6.

U članku 32. stavku 3. broj: »225,5« zamjenjuje se brojem: »680«.

U stavku 4. broj: »110« zamjenjuje se brojem: »220«.

U stavku 5. broj: »125« zamjenjuje se brojem: »159«.

U stavku 6. broj: »225,5« zamjenjuje se brojem: »680«.

U stavku 8. broj: »125« zamjenjuje se brojem: »159«.

Stavak 9. mijenja se i glasi:

»(9) Zaposlenom ili samozaposlenom roditelju naknada plaće odnosno novčana naknada utvrđena ovim člankom ne može iznositi manje od 159 % proračunske osnovice, pod uvjetom da radi u punom radnom vremenu.«.

U stavku 10. broj: »125« zamjenjuje se brojem: »159«.

Stavak 11. mijenja se i glasi:

»(11) Pravo na novčanu naknadu za puno radno vrijeme u iznosu od 182 % proračunske osnovice mjesečno, odnosno u iznosu od 136 % proračunske osnovice ako se pravo koristi u polovici punog radnog vremena iz članka 19. stavka 4. ovoga Zakona, ima zaposleni ili samozaposleni roditelj za vrijeme korištenja prava na roditeljski dopust za blizance, treće i svako sljedeće dijete iz članka 18. stavka 2. podstavka 2. ovoga Zakona nakon isteka šest mjeseci ako to pravo koristi jedan roditelj odnosno osam mjeseci ako to pravo koriste oba roditelja, kao i za vrijeme dopusta u slučaju smrti djeteta iz članka 21. ovoga Zakona ako je smrt djeteta nastupila tijekom korištenja toga prava.«.

Iza stavka 11. dodaju se stavci 12. i 13. koji glase:

»(12) Kada rodiljni dopust odnosno roditeljski dopust nastupa neposredno, bez ijednog dana prekida, nakon korištenja privremene nesposobnosti za rad zbog komplikacija u vezi s trudnoćom i porodom odnosno rodiljnog dopusta, za izračun naknade plaće primjenjuje se ista osnovica za obračun naknade plaće utvrđena za privremenu nesposobnost za rad zbog komplikacija u vezi s trudnoćom i porodom odnosno za rodiljni dopust koji su prethodili rodiljnom odnosno roditeljskom dopustu, ako se osnovica za naknadu plaće ne može utvrditi na temelju prosjeka plaće u skladu s propisima obveznoga zdravstvenog osiguranja.

(13) Osnovica iz stavka 12. ovoga članka odnosno zadnja utvrđena osnovica za roditeljski dopust primjenjuje se i u slučajevima korištenja rodiljnog dopusta na koji korisnica nastupa neposredno nakon završetka odnosno prekida roditeljskog dopusta ili dopusta radi njege djeteta s teškoćama u razvoju, kojem su prethodili rodiljni ili roditeljski dopust, ako se osnovica za naknadu plaće ne može utvrditi na temelju prosjeka plaće u skladu s propisima obveznoga zdravstvenog osiguranja.«.

Članak 7.

U članku 34. stavku 1. broj: »125« zamjenjuje se brojem: »182«.

U stavku 5. broj: »70« zamjenjuje se brojem: »114«.

U stavku 8. broj: »70« zamjenjuje se brojem: »114«.

Članak 8.

U članku 40. stavku 1. broj: »70« zamjenjuje se brojem: »114«.

Članak 9.

U članku 43. stavku 1. broj: »70« zamjenjuje se brojem: »114«.

Članak 10.

U članku 45. stavku 2. riječi: »ili djeteta s teškoćama u razvoju« zamjenjuju se riječima: »ili djeteta koje se prema propisima o vještačenju i metodologijama vještačenja smatra djetetom s teškoćama u razvoju«.

U stavku 5. podstavku 1. riječ: »deset« zamjenjuje se brojem: »20«.

U podstavku 2. broj: »15« zamjenjuje se brojem: »30«, a riječi: »djeteta s teškoćama u razvoju« zamjenjuju se riječima: »djeteta koje se prema propisima o vještačenju i metodologijama vještačenja smatra djetetom s teškoćama u razvoju«.

Članak 11.

U članku 49. stavku 4. riječi: »djeteta s teškoćama u razvoju« zamjenjuju se riječima: »djeteta koje se prema propisima o vještačenju i metodologijama vještačenja smatra djetetom s teškoćama u razvoju«.

Članak 12.

U članku 50. broj: »70« zamjenjuje se brojem: »114«.

Članak 13.

U članku 51. stavku 2. riječi: »radnopravnom statusu korisnika prava i« brišu se.

Članak 14.

U članku 52. stavku 1. iza riječi: »života« dodaju se riječi: »odnosno pravo na udomiteljski dopust u neprekidnom trajanju od mjesec dana za dijete do 14. godine života«.

U stavku 2. riječi: »ili djeteta s teškoćama u razvoju« zamjenjuju se riječima: »ili djeteta koje se prema propisima o vještačenju i metodologijama vještačenja smatra djetetom s teškoćama u razvoju«.

Stavak 3. mijenja se i glasi:

»(3) Pravo na udomiteljski dopust zaposleni ili samozaposleni udomitelj stječe na dan izvršnosti rješenja o priznavanju prava na smještaj djeteta, a može ga započeti koristiti od dana koji sam odredi u zahtjevu za korištenje prava, u roku od tri mjeseca od dana smještaja djeteta u udomiteljsku obitelj.«.

Članak 15.

U članku 55. stavku 1. broj: »70« zamjenjuje se brojem: »140«.

Članak 16.

U članku 59. iza stavka 7. dodaje se stavak 8. koji glasi:

»(8) Zaposleni i samozaposleni udomitelj koji namjerava koristiti pravo na udomiteljski dopust iz članka 52. ovoga Zakona obvezan je najmanje 15 dana prije namjere korištenja prava pisano obavijestiti poslodavca o toj namjeri.«.

Članak 17.

U članku 71. stavku 1. iza točke 16. dodaje se točka 16.a koja glasi:

»16.a priječi zaposlenom udomitelju korištenje prava na udomiteljski dopust sukladno članku 52. ovoga Zakona te sva druga prava zaposlenog udomitelja prema ovom Zakonu«.

PRIJELAZNE I ZAVRŠNE ODREDBE

Članak 18.

(1) U postupcima za ostvarivanje prava na rodiljne i roditeljske potpore koji nisu pravomoćno okončani do dana stupanja na snagu ovoga Zakona rješavat će se prema Zakonu o rodiljnim i roditeljskim potporama (»Narodne novine«, br. 152/22.), osim u dijelu koji se odnosi na visinu novčane potpore.

(2) Osobe koje su na dan stupanja na snagu ovoga Zakona zatečene u korištenju prava na rodiljne i roditeljske potpore prema Zakonu o rodiljnim i roditeljskim potporama (»Narodne novine«, br. 152/22.) nastavljaju koristiti ostvarena prava u skladu s tim Zakonom do isteka prava.

(3) Korisnici koji su na dan stupanja na snagu ovoga Zakona zatečeni u korištenju prava na novčanu potporu u visini utvrđenoj člankom 5. stavkom 2., člankom 32. stavcima 3. do 6. i 8. do 11., člankom 34. stavcima 1., 5. i 8., člankom 40. stavkom 1., člankom 43. stavkom 1. i člankom 50. Zakona o rodiljnim i roditeljskim potporama (»Narodne novine«, br. 152/22.) od dana stupanja na snagu ovoga Zakona novčanu potporu ostvaruju u visini utvrđenoj ovim Zakonom.

(4) Zavod će korisnicima iz stavka 3. ovoga članka od dana stupanja na snagu ovoga Zakona po službenoj dužnosti obračunavati novčanu potporu u visini utvrđenoj ovim Zakonom.

(5) Za djecu rođenu u razdoblju do šest mjeseci prije stupanja na snagu ovoga Zakona pravo na jednokratnu novčanu potporu za novorođeno dijete ostvaruje se sukladno odredbama ovoga Zakona.

(6) Za posvojenu djecu za koju je rješenje o posvojenju postalo pravomoćno u razdoblju do 30 dana prije stupanja na snagu ovoga Zakona pravo na jednokratnu novčanu potporu za novorođeno dijete ostvaruje se sukladno odredbama ovoga Zakona.

(7) Korisnicima prava na jednokratnu novčanu potporu za novorođeno dijete koji su pravo ostvarili u visini utvrđenoj člankom 55. Zakona o rodiljnim i roditeljskim potporama (»Narodne novine«, br. 152/22.) Zavod će po službenoj dužnosti obračunati i isplatiti razliku novčane potpore do visine potpore utvrđene ovim Zakonom u roku od 90 dana od dana stupanja na snagu ovoga Zakona.

Članak 19.

Ovaj Zakon objavit će se u »Narodnim novinama«, a stupa na snagu 1. ožujka 2025.

Klasa: 022-02/25-01/7

Zagreb, 21. veljače 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.